ШэджыхьэщIэм и фэеплъ
КъБАССР-м и Совет Нэхъыщхьэм и УнафэщIу, КПСС-м и Къэбэрдей-Балъкъэр обкомым и секретару щыта ШэджыхьэщIэ Мухьэмэд зыщIэса унэм дыгъуасэ фэеплъ пхъэбгъу щыфIадзащ.
Къэбэрдей-Балъкъэрым и экономикэмрэ щэнхабзэмрэ зегъэужьыным зи гуащIэ ин хэзылъхьа къэрал лэжьакIуэм пщIэшхуэ зэрыхуащIым и щыхьэту а Iуэхум цIыху куэдым зыкърагъэхьэлIат.
ЦIыхухэм я хуитыныгъэхэр хъумэнымкIэ уполномоченнэу КъБР-м щыIэ Зумакулов Борис жиIащ: «ИкъукIэ мыхьэнэшхуэ иIэщ мы Iуэхур ТекIуэныгъэм и махуэр щыдгъэлъэпIэнум ирихьэлIэу къызэрызэрагъэпэщар. ШэджыхьэщIэр езыр лIыгъэ зэрихьэу Хэку зауэшхуэм хэтащ. Мухьэмэд цIыхуфIт икIи лэжьакIуэ псэемыблэжт. Абы удэгъуэгурыкIуэну тыншт, чэнджэщ щхьэпэхэр къуитырт. Сыт хуэдэ Iуэхуми жэуаплыныгъэ хэлъу ар еувалIэрти, дэри а щапхъэм дытетын хуейуэ пщэрылъ зыщытщIыжырт. Къыщалъхуа Джылахъстэней щIыналъэр абы и псэм пищIу фIыуэ илъагъурт, Къэбэрдей-Балъкъэрым зегъэужьыным зэпымыууэ телажьэрт. Куэд хузэфIэкIащ ШэджыхьэщIэ Мухьэмэд. Абы и фэеплъыр мыкIуэдыжынщ».
Бер Мухьэдин къыщыпсалъэм къыхигъэщащ хамэ къэрал щыпсэу ди лъэпкъэгъухэмрэ хэкурысхэмрэ зэпыщIэжа хъуным лъабжьэ хуэзыщIахэм ШэджыхьэщIэ Мухьэмэд зэращыщыр, а Iуэху мытыншми абы и фIыщIэ зэрыхэлъыр. «Мэкъумэш щIэныгъэхэм я доктор, профессор, УФ-ми КъБР-ми щIэныгъэхэмкIэ щIыхь зиIэ я лэжьакIуэ КIэрэф Къамболэт и гъусэу ди лъэпкъэгъухэр ялъагъуну Сирием, Иракым, Иорданием япэу кIуахэм ар яхэтащ. ИужькIэ абыхэм яхузэфIэкIат ди лъэпкъэгъухэм я сабийхэм ящыщ Къэбэрдей-Балъкъэрым кърагъэблагъэурэ зыщрагъэгъэпсэхуу, я узынша-гъэм кIэлъагъэплъу зэтраублэну. ШэджыхьэщIэ Мухьэмэд фIыуэ емыгупсысауэ зы лъэбакъуэ ичыртэкъым, арагъэнт Iуэхур къыщIехъулIэр. Сыт Къэбэрдей-Балъкъэрым и цIыхухэр зыхуэныкъуэр?! А упщIэм тещIыхьауэ лажьэрт. Апхуэдэущ ар ягу къызэринар къэзыцIыхуу щыта псоми», — жиIащ Берым.
Тэрч щIыналъэ администрацэм и унафэщI Бэлэтокъуэ Владимир къыхигъэщащ ШэджыхьэщIэ Мухьэмэд и гъащIэр Къэбэрдей-Балъкъэрым и тхыдэм къыгуэхыпIэ имыIэу зэрыпыщIар. «ИкъукIэ дрогушхуэ апхуэдэ къэрал лэжьакIуэ ди щIыналъэм зэрыщапIам. Завод, фабрикэ хуэдэхэр имыухуами, ар хущIэкъуащ республикэр зызыужь щIыналъэхэм ящыщ ищIыным, лъэпкъхэр ефIакIуэу игъэпсэуным. А зэман нэхъ гугъухэм абы хузэфIэкIащ адыгэхэмрэ балъкъэрхэмрэ я щэнхабзэм зригъэужьыну. Гудзакъэ иIэу адыгэбзэр хъумэн-ми бгъэдэтащ. Хамэ къэрал щыпсэу ди къуэшхэмрэ шыпхъухэмрэ дапыщIа хъун папщIэ, абы, зэрыжаIащи, «лъэмыж» тригъэлъхьат. Сэ си щхьэкIэ сцIыхуакъым ШэджыхьэщIэр, ауэ Урожайнэм ди лъапсэхэр щызэгъунэгъути, абы теухуауэ сыт щыгъуи псалъэ гуапэ фIэкIа зэи зэхэсхакъым. Си анэшхуэм къызжиIэжырт ар тхылъ куэду еджэу зэрыщытар. Пэжыр жысIэнщи, сэри абы щапхъэ зэрытесхынум сыхущIэкъурт. Псоми ящIэ абы и анэр фIы дыдэу илъагъуу зэрыщытар. ИкъукIэ гумащIэт. ШэджыхьэщIэ Мухьэмэд ди тхыдэм къыхэнэнущ къэрал лэжьакIуэ цIэрыIуэу, лъэпкъым и къуэ пажэу. Сохъуэхъу ШэджыхьэщIэ лъэпкъым, апхуэдэ цIыху дахэ зэраIамкIэ», — жиIащ Бэлэтокъуэм. Апхуэдэуи абы къызэхуэсахэм яжриIащ зэман гъунэгъум Тэрч къалэм и зы уэрамым ШэджыхьэщIэм и цIэр зэрыфIащынур.
КъБР-м и Парламентым и комитетым и унафэщI Пащты Борис къыхигъэщащ ШэджыхьэщIэ Мухьэмэд лъэпкъ идеологием зэпымыууэ зэрытелэжьар. «Ноби дыхуэныкъуэщ лъэпкъ зэхущытыкIэхэм, гъэсэныгъэм, щэнхабзэр хъума хъуным яхуэщхьэпэну гупсысэрэ IуэхущIафэрэ. ШэджыхьэщIэм и лъагъуэм ирикIуэну щIэблэ дяпэкIэ къыдэкIуэтеину, апхуэдэ цIыхухэр ящымыгъупщэну дыщогугъ», — жиIащ Пащтым.
Зэхуэсым къыщыпсэлъащ ХамэщI щыпсэу ди лъэпкъэгъухэм ядэлэжьэнымкIэ «Хэку» урысейпсо зэгухьэныгъэм и Къэбэрдей-Балъкъэр гъэзэщIакIуэ комитетым и унафэщI НэкIацэ Владимир, ШэджыхьэщIэ лъэпкъым я нэхъыжь Георгий, нэгъуэщIхэри.
ШэджыхьэщIэ Мухьэмэд и къуэ Александр къызэхуэсахэм фIыщIэ яхуищIащ икIи къыхигъэщащ и адэр цIыхухэм ягу IэфIу къызэринар зэхихыну зэригуапэр.
БАГЪЭТЫР Луизэ.
